钦定古今图书集成/明伦汇编/氏族典/第286卷 > 黄淮
## 钦定古今图书集成/明伦汇编/氏族典/第286卷 > 黄淮

按《明外史黄淮传》：“淮字宗豫，永嘉人。父性，方国珍据
温州，遁迹避伪命。淮以洪武三十年进士，授中书舍
人。成祖即位，召对称旨，命入翰林，备顾问。既直文渊
阁，迁翰林院编修，进侍讲。太子立，迁左庶子兼侍读。
永乐五年，迁左春坊大学士。七年，帝北巡，诏皇太子
监国，淮留守京师。明年，长沙妖人李法良作乱，皇太”
子命丰城侯李彬讨之。汉王高煦忌太子有功，阻彬
师。淮曰：“彬老将，必能克贼，愿急遣彬，卒擒法良。”十一
年，帝再北巡，淮居守。迁翰林学士。汉王谮太子益急。
帝还，太子遣使迎，稍缓，又书奏失辞，遂悉征东宫官
属。淮先至行在，诸臣交劾，下诏狱。淮在诏狱十年，仁
宗即位，释为通政使。丁母忧，奔丧乞终制。不许。寻进
少保、户部尚书，兼武英殿大学士。宣宗即位，淮病，上
疏乞骸骨归。许之。淮归父性年九十矣，淮奉养甚欢。
性卒，赐葬祭。淮诣阙谢，命充会试主考官。及辞归，帝
作《长歌》送之。至英宗立，再朝，赐宴极欢。淮历事六帝，
致仕二十馀年。正统十四年卒。谥《文简》。